Παρεμβολές

Οι Παρεμβολές ήταν ελληνικό hip hop συγκρότημα από την Αθήνα, που δραστηριοποιήθηκε κυρίως κατά τη δεκαετία του 1990, σε μια περίοδο διαμόρφωσης της ελληνικής hip hop σκηνής. Αποτελούνταν από τους Νίκο Σεραφίγκο (Pak ή Πάνας) και Μιχάλη Αφολαγιάν (αγγλικά: Michael Afolayan, γνωστός και ως Μιχάλης Αφολάνιο· στα πρώιμα δισκογραφικά credits εμφανίζεται ως Μιχάλης Αφολιάνο), με καλλιτεχνικό ψευδώνυμο Dash.

Το 1999 κυκλοφόρησαν το μοναδικό ολοκληρωμένο άλμπουμ τους με τίτλο Εν Όψει, από την Polydor. Το άλμπουμ έχει συμπεριληφθεί σε αφιερώματα που καταγράφουν χαρακτηριστικές κυκλοφορίες της περιόδου στο ελληνικό hip hop.

 Ιστορικό 
Η γνωριμία του Μιχάλη (Dash) και του Νίκου (Pak/Πάνας) προέκυψε μέσα από την κοινή τους ενασχόληση με το γκράφιτι. Η ιδέα για τη δημιουργία hip hop συγκροτήματος διαμορφώθηκε κατά τη διάρκεια ταξιδιού με τρένο από τη Θεσσαλονίκη προς την Αθήνα.

Αρχικά, το σχήμα έφερε την ονομασία «Ασπρόμαυρη Αντεπίθεση» και περιλάμβανε και τρίτο μέλος με το ψευδώνυμο Slak. Η μετονομασία σε «Παρεμβολές» αναφέρεται σε συνέντευξη του Pak σε ραδιοφωνική εκπομπή, όπου γίνεται λόγος και για τη συμβολή του Δημήτρη Πετσούκη (Σκηνοθέτη - FF.C).

Κατά τη διάρκεια της δεκαετίας του 1990, οι Παρεμβολές εμφανίζονταν σε ζωντανές συναυλίες της ελληνικής hip hop σκηνής, μεταξύ άλλων μαζί με τους FF.C και τους Terror X Crew.

Το συγκρότημα ενώ είχε υπογράψει συμβόλαιο με δισκογραφική εταιρεία, υπήρχαν καθυστερήσεις στην κυκλοφορία του ντεμπούτου τους που συνδέονταν με ζητήματα πνευματικών δικαιωμάτων και χρήσης μουσικών δειγμάτων (samples).

 Δισκογραφία 

 Άλμπουμ 

 Εν Όψει (1999, Polydor)
 Είναι ο πρώτος και μοναδικός δίσκος μεγάλης διάρκειας του συγκροτήματος. Την μουσική παραγωγή των περισσότερων κομματιών ανέλαβε ο Σκηνοθέτης, με τη συμμετοχή του Ρυθμοδαμαστή (FF.C) στο μπάσο και του Dj Everlast (FF.C) στα πλατό. Μία από τις παραγωγές του άλμπουμ αποδίδεται στον Dj Rico (ΝΕΒΜΑ). Στις ραπ ερμηνείες συμμετείχαν οι Λ.Ο.Σ. (Λαβωμένοι Οικείας Σφαίρας), ο Τάκι Τσαν (ως Τυμβωρύχος) και ο Ρυθμοδαμαστής. Το εξώφυλλο σχεδιάστηκε από τον Bizare (Στέλιος Φαϊτάκης). Θεματικά, οι στίχοι του άλμπουμ αναφέρονται σε στοιχεία της κουλτούρας του hip hop, καθώς και σε κοινωνικά ζητήματα της εποχής. Στις 8 Ιουνίου 2022 επανακυκλοφόρησε σε δίσκο βινυλίου σε περιορισμένα αντίτυπα.
Intro
Αντιστροφή ρόλων
ΟΥΣ!
Η μεγάλη αδυναμία
Απλώς γάμα τα
Καμία σχέση
Στο χάσιμο (Ορχηστρικό)
Δουλειές με μπογιές
Μεσ' απ τη ζούγκλα του μπετόν
Interlude
Για όλα τα κακά παιδιά
Το νέο στυλ (Ορχηστρικό)
Αυτοέλεγχος
Αναπάντητα ερωτήματα
Παρεμβολές εν όψει
Μεσ' απ τη ζούγκλα του μπετόν (Everlasting Mix)

 Μετέπειτα πορεία των μελών 

 Dash (Μιχάλης Αφολαγιάν) 
Κατά τη δεκαετία του 2000, ο Μιχάλης Αφολαγιάν συμμετείχε σε μουσικές δουλειές καλλιτεχνών και σχημάτων της ελληνικής hip hop σκηνής, όπως οι Άλφα Γάμα, οι Παράγοντες και το εγχείρημα Αφηρημένη Όχθη.

Σύμφωνα με δημοσιευμένα βιογραφικά στοιχεία, δραστηριοποιείται ως μουσικός, εικαστικός και εκπαιδευτικός, με έμφαση στους αφρικανικούς ρυθμούς και τη διαπολιτισμική καλλιτεχνική έκφραση. Από το 2000 συμμετέχει στην εκστρατεία «Όχι στον ρατσισμό από την κούνια», η οποία επικεντρωνόταν σε ζητήματα ιθαγένειας για νέους που γεννήθηκαν στην Ελλάδα από μετανάστες γονείς.

Είναι ιδρυτής του πολιτιστικού κέντρου αφρικανικής τέχνης και πολιτισμού ANASA, το οποίο αναπτύσσει καλλιτεχνικές και εκπαιδευτικές δράσεις με αντικείμενο τον διαπολιτισμικό διάλογο.

Από το 2011 διδάσκει δυτικοαφρικανικούς πολυρυθμούς (djembe) και έχει σπουδάσει κλασικά κρουστά. Έχει επίσης συνεργαστεί ως ηθοποιός και μουσικός με θεατρικούς οργανισμούς, μεταξύ των οποίων το Εθνικό Θέατρο.

Τo 2023, συγκρότησε το μουσικό σχήμα Urban Lynx, μαζί με τον αδελφό του, MC Yinka. Σύμφωνα με δημοσιευμένες πληροφορίες των ίδιων των μελών, το σχήμα δραστηριοποιείται στον ευρύτερο ήχο της αστικής κουλτούρας και προετοιμάζει δισκογραφική κυκλοφορία.

 Pak (Νίκος Σεραφίγκος) 
Το 2010, ο Νίκος Σεραφίγκος εμφανίστηκε σε προωθητικό βίντεο των Rationalistas (Ορθολογιστές), το οποίο δημιουργήθηκε με αφορμή την κυκλοφορία του άλμπουμ τους Μια νύχτα μετά την τελευταία μέρα.

Κατά την ίδια περίοδο πραγματοποίησε επιλεκτικές ζωντανές εμφανίσεις ως καλεσμένος σε συναυλίες άλλων καλλιτεχνών της σκηνής. Τον Μάιο του 2014 εμφανίστηκε στο θέατρο Χυτήριο, όπου ερμήνευσε μαζί με τον Dash τραγούδια από το ρεπερτόριο των Παρεμβολών, καθώς και υλικό από επερχόμενη προσωπική δουλειά.

Το 2017 δημοσίευσε ανεξάρτητα μέσω της πλατφόρμας YouTube τον σόλο δίσκο με τίτλο FlowRapine MC, ο οποίος είχε ηχογραφηθεί κατά την περίοδο 2008-2011.

 Παραπομπές 

Κατηγορία:Ελληνικά hip hop συγκροτήματα
Κατηγορία:Ελληνικά μουσικά συγκροτήματα
Κατηγορία:Ελληνικά μουσικά ντουέτα
Κατηγορία:Μουσικά συγκροτήματα από την Αθήνα